

**УРОК: Кариери в организации с нестопанска и стопанска цел**

Маргарита Любенова Иванова - гр. Сливен, ОУ "Димитър Петров"

**Часът е проведен в ІV „А“ клас на 15.12., 22.12.2016 г.**

**7.04. 2017 г.**



**Цел на урока**

Учениците се научават да разбират значението на думите, свързани с филантропията/дарителството, както и важната роля на традицията за развитие на дарителството в общността и гражданското общество като цяло***.***

**Описание**

*Ние вече имаме изградени традиции в дарителството. За пета поредна година в училище се провежда Коледен базар. Емоцията е невероятна. Започва още от изработването на сувенирите за базара. Всеки се състезава с какво да блесне. Ако нещо ни хареса докато се изработва си го запазваме предварително, да не би някой да го откупи преди нас. А в самия ден цари еуфория. Почти е невъзможно да се карат нормални часове. Всеки грабва парите и бърза да се втурне по сергиите, които са за всеки клас. От година на година събираме все повече пари. Избираме си предварително за какво ще послужат. По този начин в двора на училището ни вече има кътова за отмора. А учениците са защитени с камери във фоайетата и коридорите на училището.*

*2017 година за трети път проведохме и Великденски базар. Но този път беше още по-интересно. Състезаваха се родители срещу ученици. Познайте, кой събра повече пари? Разбира се учениците. Родителите продаваха лакомства, а учениците сувенири. И понеже курабиите, кексчетата, бисквитите и бонбоните останаха - всички след това си похапнахме.*

*Знаем какво е да даряваш. Посещаваме и домове за деца лишени от родителски грижи, домове за възрастни хора, пенсионерски клубове. Подаряваме картички, мартенички, стихове и песни и най-вече - усмивки и добро отношение.*